RO
C 214/158
Jurnalul Oficial al Uniunii Europene
16.6.2023
Joi, 19 ianuarie 2023
BE.
întrucât munca prestată de femei reprezintă o valoare adăugată în sectorul pescuitului artizanal;
BF.
întrucât sectorul pescuitului la scară mică se află tot mai mult în concurență cu alte activități din cadrul economiei albastre, precum și cu interese legate de energia regenerabilă, care afectează multe activități costiere, de pe plaje sau din zonele portuare, putând astfel să preia controlul asupra zonelor utilizate anterior aproape exclusiv pentru pescuitul la scară mică, conducând la o strămutare, precum și la „acapararea zonelor maritime și costiere”;
BG.
întrucât procesele de gentrificare care apar în multe zone costiere în curs de dezvoltare riscă să le facă inabordabile pentru pescarii la scară mică ce doresc să trăiască în zone costiere, împingându-i departe de locul în care își desfășoară activitatea și, prin urmare, făcând activitatea lor și mai dificilă și mai incomodă; BH.
întrucât accentul mai mare pe conservare promovat de UE are un impact deosebit asupra pescuitului la scară mică, un exemplu în acest sens fiind punerea în aplicare a zonelor marine protejate și a rețelelor de zone marine protejate, care afectează pescuitul la scară mică prin restrângerea activităților asociate și limitarea mobilității; întrucât impactul asupra acestui segment este rareori luat în considerare în conceperea acestor politici, aspect agravat de faptul că diverși actori din cadrul acestui segment nu sunt implicați adecvat în procesele respective (30); BI.
întrucât sectorul pescuitului, în general, și pescuitul la scară mică, în special, sunt subreprezentate în definirea politicilor de gestionare a pescuitului și a politicilor privind utilizarea spațiului maritim;
BJ.
întrucât există diverse tipuri de organizații în domeniul pescuitului, cu diferite niveluri de afiliere care reprezintă pescuitul la scară mică: de la organizații de producători (OP), la asociații de pescari, asociații de armatori și cooperative, printre altele; întrucât mulți proprietari de nave mici nu sunt afiliați la nicio organizație; întrucât profesioniștii din industria pescuitului sunt reprezentați în sindicatele din sectorul pescuitului; întrucât sectorul ar trebui să aibă posibilitatea de a stabili modul în care se organizează;
BK.
întrucât dezagregarea datelor relevante este inadecvată, ceea ce îngreunează accesul la informații detaliate, în special în legătură cu pescuitul la scară mică, și împiedică analiza, cu precădere în ceea ce privește defalcarea în funcție de întreprinderi, armatori, profesioniști din domeniul pescuitului, nave și unelte, condiții de muncă, vârstă și gen, printre altele,
Consolidarea pescuitului la scară mică de-a lungul lanțului valoric, promovarea creșterii veniturilor în sectorul pescuitului și oferirea de oportunități de diversificare a veniturilor 1. consideră că viitorul pescuitului la scară mică, costier și artizanal depinde nu numai de adoptarea unor măsuri pe termen lung și axate pe sustenabilitate, ci și de introducerea unor măsuri imediate, pertinente și eficace care să permită o creștere a marjelor de profit ale pescarilor, inclusiv prin alocarea unor cote mai mari, în conformitate cu avizele științifice; consideră că este necesar să se consolideze capacitățile organizaționale și comerciale ale sectorului și atractivitatea profesiei, să se ofere formare și sprijin specific tinerilor și să se îmbunătățească condițiile de operare, în special pentru a face posibilă includerea femeilor la bordul navelor și în acest sector în general, precum și să se consolideze poziția acestora în lanțul de aprovizionare; invită, așadar, Comisia ca, în strânsă cooperare cu statele membre, să stabilească și să pună în aplicare, bazându-se pe cadrul oferit de FEAMPA, mecanisme de sprijin pentru pescuitul la scară mică, artizanal și costier, care să permită abordarea problemelor specifice din acest segment al sectorului; 2. consideră că viitorul pescuitului la scară mică impune recunoașterea naturii sale specifice în PCP și adaptarea instrumentelor actuale cu scopul de a răspunde nevoilor acestui sector; 3. subliniază necesitatea unei definiții comune, mai ample și mai adecvate a pescuitului la scară mică, artizanal și costier; subliniază că este necesar ca această definiție să fie pragmatică, măsurabilă și clară; evidențiază, de asemenea, faptul că definiția ar trebui să rezulte dintr-o evaluare corespunzătoare, ținând seama de caracteristicile și criteriile aplicabile segmentului de pescuit la scară mică, altele decât lungimea navei, cu scopul de a alinia definiția UE a pescuitului la scară mică la realitatea segmentului, astfel cum se întâmplă deja cu definițiile existente incluse în anumite convenții internaționale, cum ar fi cele elaborate de Comisia Internațională pentru Conservarea Tonului din Oceanul Atlantic (ICCAT) sau de Comisia Generală pentru Pescuit în Marea Mediterană (CGPM);
(30)
A se vedea „Small-scale Fisheries in Europe: Status, Resilience and Governance” (Pescuitul la scară mică în Europa: statut, reziliență și guvernanță), p. 8.